《间居杂诗 其五》
清代·陈光绪

古人重去国，越俗轻远游。读书甫及冠，遽为衣食谋。

饥驱出门去，不惮道路修。所营无他业，刀笔多依刘。

非不供甘旨，莫慰父母忧。欲归不得归，白云空悠悠。

他乡作羁客，何如田间叟。终身在乡里，不知行旅愁。

团圞聚一室，至乐天伦求。

作者简介：陈光绪（1788-1855）字子修，号石生，浙江会稽人，道光十三年(1833)进士，官至山东武定同知。著有《拜石山巢诗抄》四卷。